ועדת הכספים, כנסת 23, פרוטוקול מספר 98, 2020-07-22 09:30

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אנחנו ממשיכים היום את הדיון.

משה גפני: אני גם רוצה להצביע, אני מקווה ב-10:30 שתהיה הצבעה, על נוהל ועדת הכספים לאישור מוסדות ציבור לפי סעיף 46 לפקודת מס הכנסה.

משה גפני: אני חיכיתי ששגית תבוא, בגלל שהיא גם הכינה את מה שהיה בישיבה הקודמת וגם עכשיו.

אופיר כץ: לפי מה שקראתי, היא גם ליוותה את התהליך הרבה שנים אחורה ושמרה על כבודה של הכנסת.

משה גפני: בטח, זה ברור.

אופיר כץ: והיא שמרה גם על כבודה של ועדת הכנסת וועדת פריש.

משה גפני: נכון.

ינון אזולאי: היא תמיד שומרת על כבודה של הכנסת.

ינון אזולאי: גם כשאנחנו לא שומרים, היא שומרת לנו.

משה גפני: נכון, לפעמים יש נושאים פחות רגישים משפטית וציבורית שמצריכים את העצה שלה, אבל כאן זה ממש היא.

עודד פורר: זה נושא מאוד מאוד משפטי.

משה גפני: משפטי לחלוטין, זה ברור לגמרי.

משה גפני: אני אבקש שהיא תציג את זה, אבל אני רוצה להקדים ולומר את מה שהיה ואת מה שאנחנו מדברים עליו היום.

משה גפני: יש חוק שאומר שוועדת הכספים צריכה להצביע כדי לאשר את סעיף 46 – אגב, לא רק סעיף 46, אלא גם סעיף 61, שזה פחות או יותר אותו עיקרון, או בדיוק אותו עיקרון.

משה גפני: אדם שרוצה לבקש פטור ממס על תרומות יכול גם לגבי סעיף 46 וגם לגבי סעיף 61 – משרד האוצר שעוסק במוסדות ציבור, היום זה ארז אורעד, לפני זה היו אחרים, בודק קודם כל האם הוא עומד בסף של הבקשה הזאת, והאם בכלל אפשר לאשר לו את זה.

משה גפני: יש את כל הקריטריונים המקצועיים שצריך לעבור וכל מה שנלווה לעניין הזה.

משה גפני: לאחר שהם הגיעו למסקנה שזה אכן צריך להיעשות ואפשר לתת להם אישור, מעבירים את זה לוועדת הכספים, לאחר ששר האוצר – במקרה הזה נציגו, לאחר שזה שונה שם, גם בוועדת פריש, וגם הם עצמם עשו את זה – זה מגיע לכאן חתום, שהעמותות האלה עליהן אנחנו מבקשים את סעיף 46, צריכות לבוא לכאן ואנחנו צריכים להצביע.

משה גפני: יש כלל ברור, שאם צריך להצביע, צריך לקיים דיון.

משה גפני: צריך לקיים דיון, בגלל שיש לך סמכות, אחרת זה לא שווה דבר, אל תצביע.

משה גפני: בשלב מסוים דיברתי עם היועץ המשפטי לממשלה ושאלתי אותו: אנחנו יכולים לא להצביע?

משה גפני: אנחנו יכולים לדחות?

משה גפני: הוא אמר לי: אתם נבחרי ציבור, בוודאי שאתם יכולים.

משה גפני: אמר לי את זה מנדלבליט באחת השיחות שהיתה לי אתו בעניין הזה.

משה גפני: אני אבקש ששגית תגיד את הצדדים בעניין הזה.

משה גפני: יש טענה במשרד המשפטים, שהיא טענה שאני לא יכול לדחות על הסף – לא דוחים עמותה בלי שום סיבה, בהחלטה פוליטית, ואומרים: את לא תקבלי.

משה גפני: צריך לעשות משהו בעניין הזה ולהגיע לאיזושהי מסקנה, שבאמת זה דבר חריג שצריך לא לאשר.

משה גפני: גם לא חשוב מה העמדה שלהם, כי אנחנו צריכים לקבל את ההחלטה בעניין הזה, האם אנחנו מוותרים על הסמכות שיש לנו או שאנחנו קובעים – היה מקרה דומה.

משה גפני: אמרתי בישיבה הקודמת ואני אומר גם עכשיו, גם שגית היתה מעורבת בזה, בנושא של ההעברות.

משה גפני: קבענו קריטריונים בהעברות, משרד האוצר כמובן התנגד לנוהל הזה, הוא לא רצה אותו.

משה גפני: הוא רצה לעשות הקלות למשרד האוצר, ואנחנו לא רצינו.

משה גפני: אמרנו שיש כבוד של הוועדה, ולכן צריך לעשות את זה באופן מקצועי.

משה גפני: לא יכול להיות שב-31 בדצמבר בצהרים ישלחו לפה איזה 60 העברות, או שיעבירו עודפים ויגידו: אתם לא צריכים בכלל לאשר את זה.

משה גפני: עזבו את זה וזה יהיה מאושר מאליו.

משה גפני: לא רצינו את זה.

משה גפני: קבענו נוהל, ואנחנו עומדים מאוד מאוד על הנוהל הזה, וזה באמת שינה – יש עוד הרבה מה לשפר, אבל זה באמת שינה באופן דרמטי.

משה גפני: בנוהל הזה של סעיף 46, שאני חייב לציין שלא היו אתו בעיות דרמטיות, לאחרונה ראיתי שצריך לקבוע בעניין הזה – שגית, אם את יכולה בבקשה.

שגית אפיק: בפניכם יש נוהל עבודה – בישיבה הקודמת אמרנו שהוא יהיה לכנסת הזאת.

שגית אפיק: הוועדה כבר עשתה בעבר נוהל עבודה ביחס לסעיף 46 אחרי ועדת פריש.

שגית אפיק: בוועדת פריש היו החלטות שונות ביחס לסמכויותיה של ועדת הכספים, אז הוועדה בחרה לעשות לעצמה נוהל כדי להסדיר את העבודה שלה.

שגית אפיק: הצורך בתיקון הנוהל כרגע התעורר כתוצאה משאלה שעלתה על גדר שיקול הדעת של ועדת הכספים, כשהיא מקבלת רשימה מרשות המיסים, האם היא יכולה לעשות סוג של בחינה נוספת של שיקול הדעת, וחשבנו שנכון יהיה לעשות איזושהי הבניה של שיקול הדעת של הוועדה, כשהיא באה לדון ברשימת עמותות ויש עמותה שמופנית תשומת לבה של הוועדה, שהיא סבורה שיש איתה בעיות.

שגית אפיק: זה צריך להיות מצב מאוד מאוד חריג, כי לאורך השנים, כמו שנאמר כאן, הוועדה אישרה את העמותות פחות או יותר כפי שהובאו בפניה.

שגית אפיק: היא שאלה שאלות, לפעמים בתחומים הטכניים, לפעמים גם בנושאים המהותיים, ובסופו של דבר היא קיבלה הכרעה.

שגית אפיק: לאחר שהוצע הקריטריון של מטרה ציבורית ששנויה במחלוקת עמוקה מהנוהל, מהחוזר של רשות המיסים, שמנו לב שמגיעות לוועדה עמותות שאולי בעבר לא היו מגישות.

שגית אפיק: יכול להיות שזה היה קורה גם אילולא יצא אותו קריטריון מהחוזר, אבל החוזר שונה בהמשך לוועדת פריש והגיעו עמותות נוספות שהוועדה שמה לב אליהן וחשבה שהיא רוצה לקיים בעניינן דיון נוסף, וזה המקור של הנוהל הזה.

שגית אפיק: הקדשנו הרבה מחשבה כאן בוועדה, איך הוועדה יכולה לקבל החלטה להוציא עמותה מסוימת, להפעיל את הקריטריון הזה, ובעצם פה המחלוקת שנמצאת בינינו לבין משרד המשפטים.

שגית אפיק: אמרתי גם בישיבה הקודמת, שאני מסכימה שסעיף 46 הוא סעיף חריג בחקיקה, הוא סעיף שבו הוועדה מאשרת עמותה, עמותה, אבל כל עוד הסעיף לא תוקן וכל עוד הוועדה גם עומדת על הסמכות שלה – וזה דבר שנאמר כאן לאורך השנים, שהוועדה עומדת על זה שהיא תאשר עמותה, עמותה, והיא תאשר את הרשימה, כי היא רואה בזה דבר חשוב, ובסופו של דבר מדובר בסוג של תקצוב עקיף שיוצא מתקצוב המדינה כדי לשלם לעמותות האלה.

שגית אפיק: הפרשנות של אותו קריטריון לפי הנוהל – הנוהל מחולק לשלושה חלקים: החלק הראשון מדבר על ההליך הטכני, איזה דברי הסבר אנחנו רוצים שיביא בפניכם מנהל רשות המיסים, ארז אורעד מנהל מחלקת מלכ"רים, איזה פירוט הוא יביא בפניכם בכתובים.

שגית אפיק: זה מאוד דומה למה שעשינו בהעברות תקציביות, שהגדלנו את דברי ההסבר שמגיעים אליכם.

שגית אפיק: זה אחד הדברים שיאפשר לכם לשקול בצורה יותר מושכלת את העמותות שבפניכם.

שגית אפיק: זה החלק הראשון.

שגית אפיק: החלק השני זה איך הוועדה מקיימת את הדיון, ופה יש פירוט של שיקול הדעת, שהוועדה רשאית לשקול גם שיקולים פיסקליים, כי בסופו של דבר, ככל הנראה כשהמחוקק הביא את זה לאישור ועדת הכספים, הכוונה שלו היתה שזו וועדה שרואה את התמונה הכוללת של תקציב המדינה והיא תוכל גם לשקול איזה חלקים מהתקציב ילכו לצורך תקצוב עקיף של המגזר השלישי, שהרי בסופו של דבר הסעיף הזה בא במקום סוג של תקצוב ישיר שנותנת המדינה לעמותות.

שגית אפיק: פה הוועדה רשאית לשקול גם את המטרות הציבוריות, גם האם למדינה יש עניין רב באותה מטרה, באותה פעילות, איך העמותה מיישמת את הפעילות הזאת, וגם את אותו קריטריון של "שנויה במחלוקת ציבורית עמוקה".

שגית אפיק: החלק השלישי של הנוהל מדבר על מצב שהוועדה זיהתה עמותה, שהיא סבורה שעלולה להיות במחלוקת ציבורית עמוקה, או שהמטרות הציבוריות שלה או שהפעילות שלה נראית לוועדה בעייתית, לא מתאימה לקבל את אותו תקצוב עקיף.

שגית אפיק: ככל שחבר ועדה יבקש לקיים דיון ספציפי, ככלל הוועדה תיתן אישור לכלל הרשימה שמביא מנהל רשות המיסים, אבל אם חבר הוועדה יבקש דיון ספציפי ביחס לעמותה מסוימת, היא תצא מאותה רשימה ותעבור לדיון בנפרד.

משה גפני: גם בעבר זה היה, אנחנו מאשרים את כל הרשימה, אבל אם מישהו - - -

שגית אפיק: נכון, זה היה גם לפי הנוהל הקודם.

שגית אפיק: גם בנוהל הקודם הוועדה הוציאה עמותות מסוימות.

אופיר כץ: כל כמה זמן מביאים לנו את הרשימה?

שגית אפיק: נראה לי פעם בחודש, משהו כזה.

משה גפני: תלוי במספר הבקשות.

משה גפני: כמה הממוצע, פעם בחודש?

ארז אורעד: מאז שאני בתפקיד, הממוצע פעם בחודש, וזה בין 70 ל-100 בקשות.

משה גפני: דווקא בתקופה האחרונה יש זירוז לעניין הזה, הרשימות מגיעות בזמן.

אופיר כץ: בזכות ארז אורעד.

משה גפני: כן, אני משבח אותו.

שגית אפיק: ואז מוציאים את אותה עמותה, היושב-ראש קובע לגביה דיון בנפרד.

שגית אפיק: בדיון הזה חשוב יהיה לשמוע כמובן גם את אותה עמותה, להבין את המטרות שלה.

שגית אפיק: אפשר יהיה לבקש מרשות המיסים לעשות בחינה נוספת, לעשות בדיקה נוספת, להבין יותר את הפעילויות שלה, לשמוע מהם יותר מידע כדי שהוועדה תוכל לקבל החלטה שהיא מבוססת על עובדות, החלטה שהיא יודעת לעמוד מאחוריה.

שגית אפיק: כיוון שהתקשינו מאוד למצוא דרך להסביר מה זה מחלוקת ציבורית עמוקה, זה קריטריון שקשה לכמת אותו וקשה בסוף לומר מה קו הגבול לקבוע אותו, ההצעה שנמצאת כאן בפניכם – והיא הצעה שכבר עלתה בכנסת הקודמת ואפילו בכנסת שלפניה, אנחנו פשוט רצים פה בכנסות קצרות.

משה גפני: זה לא אומר שזה הרבה זמן, הכנסת לפניה והכנסת עוד לפניה.

משה גפני: ..

אופיר כץ: ספר לי על זה, גפני...

שגית אפיק: אבל ההצעה שעלתה בכנסות הקודמות היתה לומר שאם יש בבית הזה, בוועדה הזאת, שזה המקום שמייצג את הציבור וזה המקום שבו נשקלות המחלוקות הפוליטיות והציבוריות – אם יש בוועדה הזאת – שזה המקום שמייצג את הציבור וזה המקום שבו נשקלות המחלוקות הפוליטיות והציבוריות – שני שליש חברי ועדה, שזה אומר שבוודאות בתוך השני שליש יהיו גם חברי כנסת מהאופוזיציה.

משה גפני: שליש מהאופוזיציה.

ינון אזולאי: - - - מהאופוזיציה.

שגית אפיק: בישיבה הקודמת ניסינו לחדד את זה עוד, זה לא מופיע בנוסח, אבל אני אסביר את זה.

שגית אפיק: אם יש שני שליש מבין חברי הוועדה, שזה אומר שבוודאות בשני שליש האלה נמצאים גם חברי כנסת מהאופוזיציה, אז הוועדה מקבלת הוכחה, אמת מידה, לכך שיש פה מחלוקת ציבורית עמוקה.

שגית אפיק: בישיבה הקודמת שאלו: אולי נעלה את זה ליותר?

שגית אפיק: אולי נעלה את זה לשלושה רבעים?

שגית אפיק: אולי נעלה את זה ל-90%?

שגית אפיק: שלושה רבעים זה כבר לא מחלוקת, זה מתחיל להיות איזושהי הסכמה מקיר לקיר, אבל כן חשבנו וזה כן עלה בישיבה הקודמת - -

עודד פורר: לא עלתה האופציה להוריד את זה לרוב רגיל?

אופיר כץ: בדיוק, לרוב רגיל, יותר נכון - - - -

שגית אפיק: - - לחייב שבתוך השני שליש יהיו חייבים להיות שליש מהאופוזיציה.

שגית אפיק: בוודאות האופוזיציה נמצאת שם.

שגית אפיק: אנחנו גם קובעים מספר, גם מקשים על הוועדה בהצבעה שלה, זאת אומרת: לוועדה יש תמרור אזהרה של חשיבה, לפני שהיא מאשרת את הקריטריון הזה.

שגית אפיק: כמובן אחרי שלא מאושרת עמותה כזאת, אם משתנה הפעילות שלה, אם משתנות המטרות שלה, יכול ארז להביא אותה שוב בפניכם.

שגית אפיק: יחד עם זאת, אני לא יודעת מה עמדת רשות המיסים לגבי זה, אבל אם הוועדה מצאה מטרה ציבורית מסוימת או פעילות מסוימת כשנויה במחלוקת, אם מנהל רשות המיסים מוצא לנכון להביא עמותה אחרת עם מאפיינים דומים, לכל הפחות עליו להציג בפניכם שמדובר פה בעמותה דומה, בעמותה עם מאפיינים דומים, כדי שאתם תוכלו לקיים את אותו שיקול.

שגית אפיק: אגב, זה התקיים עובדתית כך בעבר.

שגית אפיק: אני לא יודעת, אני רק אומרת שזה מופיע גם בנוהל לפעם הזאת.

משה גפני: תודה רבה.

משה גפני: עודד, בבקשה.

עודד פורר: תודה, אדוני.

עודד פורר: אני חושב שקודם כל ראוי לציין, בפתח הדיון שרוב חברי הכנסת שנמצאים פה – הרוב, אני רואה שהצטרפה עוד חברת כנסת – הם שלושת יושבי הראש של השדולה למען העיר טבריה, אנחנו נשיק אותה השבוע.

משה גפני: לא הבנתי, אתה מקים לובי?

עודד פורר: כן, שלושתנו – אופיר כץ, ינון אזולאי ואני.

משה גפני: באמת הגיע הזמן לטפל בטבריה כמו שצריך.

עודד פורר: לעניין עצמו, שאני העליתי אותו וביקשתי את זה בזמנו בכנסת העשרים לא מעט פעמים.

עודד פורר: לי חשוב לשמור שהוועדה תוכל לקבל החלטה.

עודד פורר: אם אנחנו נשים כל מיני כבלים על הוועדה – אני גם לא בטוח שבשני שליש, שמתוכם שליש חייב להיות מהאופוזיציה, יכול להיות שצריכה להיות איזושהי נציגות מהאופוזיציה, לא יודע, אני עוד לא נכנס לזה.

שגית אפיק: המטרה של זה היא לומר שאנחנו מדברים על מקרה חריג.

שגית אפיק: הוועדה לא תעשה את זה כל יום, זה מה שאנחנו רוצים לומר.

עודד פורר: בזה אני מסכים - - -

אופיר כץ: בזה שאנחנו מבקשים רוב של שני שליש, אנחנו כבר אומרים שזה חריג.

אופיר כץ: זה מספיק, לא צריך גם בתוך זה לחפש עוד שליש.

משה גפני: אם זה רק קואליציה מול אופוזיציה, זה לא משהו – אז זאת בעיה.

עודד פורר: לפעמים לקואליציה יש פה שני שליש, ואז היא עושה מה שהיא רוצה.

אופיר כץ: ואם זאת קואליציה צרה?

עודד פורר: אני כן חושב שההגדרה הזאת נכונה למה שנתון במחלוקת ציבורית עמוקה, כי האמירה "מחלוקת ציבורית עמוקה" היא בעצמה מכניסה כל מיני פרמטרים שהם מאוד מאוד גמישים.

עודד פורר: מי קובע מה זאת מחלוקת ציבורית עמוקה?

עודד פורר: מתי נחליט?

עודד פורר: ואז אתה אומר: אוקי, אם יש שני שליש רוב, כנראה שיש פה באמת מחלוקת ציבורית עמוקה.

עודד פורר: אבל אני כן רוצה להוסיף פה משהו שאני מאוד הייתי שמח אם היינו מוסיפים אותו, שהוא גם היה הטריגר שבגללו אני בזמנו ביקשתי.

עודד פורר: בחוק למניעת פגיעה במדינת ישראל באמצעות חרם סעיף 4(א)(1) נותן סמכות לשר האוצר לשלול את סעיף 46, כשהוא חושב שהעמותה עצמה פוגעת במדינת ישראל באמצעות חרם.

עודד פורר: אני חושב שראוי שאותה סמכות שיש בידי שר האוצר, תהיה בידי הוועדה.

עודד פורר: יכול להיות ששר האוצר לא שם לבו לטובת העניין הזה, ודווקא פה יכול להיות משהו הרבה יותר קטן.

משה גפני: אבל צריך לתקן את החוק.

עודד פורר: לא, לא צריך לתקן את החוק, אני מדבר על הנוהל.

עודד פורר: אני אומר שבנוהל תוכל לבוא הוועדה ולהגיד: אם העמותה פעלה לפגיעה במדינת ישראל באמצעות חרם – ואגב, פה אני חושב שמספיק גם רוב רגיל בוועדה – לוועדה יש פררוגטיבה מעל שר האוצר בלא מעט דברים.

עודד פורר: כששר האוצר רוצה לעשות דברים, הוא מביא לוועדה, הוועדה שוללת, או מאשרת אפילו בניגוד לדעתו לפעמים.

עודד פורר: לא פעם ולא פעמיים אישרנו פה דברים, ששר האוצר לא אהב שאנחנו מאשרים.

עודד פורר: גם בעניין הזה, אני חושב שדווקא בגלל שיש חוק אחר שמגדיר – אנחנו גם יכולים להפנות, זאת אומרת, בהתאם להגדרות שמופיעות בחוק למניעת פגיעה במדינת ישראל באמצעות חרם – סברה העמותה, שהעמותה עומדת במסגרת החוק.

עודד פורר: אני לא רואה למה לרוב בוועדה לא יכול להיות אותו שיקול הדעת שקיים לשר האוצר בחוק, בלי לתקן את החוק, באמצעות הנוהל.

משה גפני: נשמע את כולם, אבל אני קצת חושש מהעניין הזה.

משה גפני: יש רבים שסבורים שלוועדה אין סמכות לטפל גם במחלוקת ציבורית עמוקה.

משה גפני: אתה מכיר את זה.

עודד פורר: אני פשוט סבור, שמדובר פה בתקציב לכל דבר.

משה גפני: אני מאוד חושש, אני חושב שצריך ללכת עכשיו על מה שיותר מקל, לא להרחיב יותר מדי ולחכות תקופה מסוימת, לראות איך זה עובד, לראות איך זה עומד גם בקריטריונים המשפטיים, לראות אם אנחנו על דרך המלך.

משה גפני: לכן גם מה שאמרה שגית – אנחנו מדברים על מן הוראת שעה כזאת, שתהיה רק בכנסת הזאת.

משה גפני: אתה יודע שלפעמים תפסת מרובה לא תפסת, זה ייפול באיזשהו מקום ואז הכול מתרסק.

משה גפני: ככה אנחנו הולכים צעד אחר צעד, מה שאמרת אמרת, וצריך לראות אם אנחנו יכולים להתקדם עם זה.

משה גפני: שגית, מה את אומרת?

שגית אפיק: אני אחשוב על זה.

משה גפני: מישהו מהחברים רוצה עוד להתייחס?

ינון אזולאי: אני גם רוצה להצטרף, שאני לא חושב שצריך שני שליש ומתוכם שליש של האופוזיציה.

ינון אזולאי: זה לא דבר שצריך להכניס לפה, שני שליש זה מספיק.

עודד פורר: ראוי להגיד שתהיה נציגות של האופוזיציה.

ינון אזולאי: שתהיה נציגות של האופוזיציה, אבל לא - - -

משה גפני: כן, נציגות באופוזיציה.

משה גפני: זה כמו קואליציה ואופוזיציה רגילה.

ינון אזולאי: לא לחייב בשליש.

ינון אזולאי: ברגע שיש אופוזיציה, זה בפנים וזה כבר מספיק.

משה גפני: צריך למצוא איזה ניסוח.

ארז אורעד: יש לי שתי הערות לגבי הנוהל.

ארז אורעד: סעיף 3 – אני קורא אותו: "היא תכלול, בין השאר, את כל אלה: תיאור של פעילות העמותה; נתונים מלאים ביחס למטרות; כיצד היא מקיימת את המטרה; מקום מושבה.

ארז אורעד: אני לא חושב שכוונת המחוקק בסעיף 46, ברגע שהוא אמר: שר האוצר, באישור ועדת הכספים של הכנסת – כאשר אני מזכיר פה ששר האוצר כבר האציל את סמכותו למנהל רשות המיסים, והכנסת עדיין ממשיכה עם התהליך – שבאיזשהו שלב יבדקו כל עמותה ועמותה כמו שבודקים ברשות המיסים.

ארז אורעד: זאת אומרת, אני חושב שמרוב עצים לא רואים את היער, מרוב הנתונים אתם לא תראו את היער.

ארז אורעד: אני מציע להשאיר את הרשימה, שגם ככה משופצת, למעשה הורחבה.

ארז אורעד: כבוד הרב גפני, אנחנו זוכרים שביקשתם ונעתרתם להוסיף עוד נתונים ועוד נתונים ועוד נתונים ולהשאיר אותה ככה ולתת לכם את הקישור לאתר, שהוא נפלא בעיניי, אתר הגיידסטאר.

ארז אורעד: אני אוסיף את הקישור הזה אפילו בכל רשימה שאני מוסיף, מי שרוצה להרחיב – שירחיב.

ארז אורעד: זה אתר מאוד ידידותי, אתם יכולים להיכנס לקישור ולראות את כל הדברים שכתובים פה, שזה המון דברים, ויותר מכך, למשל: אני לא רואה שמופיעות כאן עמותות קשובות, אני לא רואה דברים שמופיעים באתר הגיידסטאר, אני לא רואה שמופיעות כאן תרומות ממדינות זרות.

ארז אורעד: ראיתי שחברי ועדת הכספים הנוכחיים מתעניינים בנושא ולומדים.

ארז אורעד: אני מעריך שיוכלו להיכנס לאתר גיידסטאר.

ארז אורעד: אני לא חושב שראוי להוסיף את סעיף 3 ולקבל אותו כחלק מהנוהל.

ארז אורעד: אני אגיד לכם עם מה זה מתנגש.

ינון אזולאי: מה אתם מביאים היום מתוך הרשימה הזאת?

ארז אורעד: אני אגיד לכם מה אנחנו מביאים, ותיכף אני אגיד לכם גם עם מה זה מתנגש – את פעילות העמותה, את מקום מושבה של עמותה, את מקום פעילותה, את שמות החברים הראשונים, יש לנו גם את המחזור של העמותה, הוצאות, הכנסות, כל הדברים האלה אני חושב שזה מיותר, וגם באיזשהו שלב זה מחטיא את המטרה.

ארז אורעד: אם תקבלו את הנוהל הזה כפי שהוא סעיף 3, אני אומר לכם כאן קבל עם ועדה ושיירשם בפרוטוקול, שהרשימות לא יגיעו לפה אחת לחודש, זה יהיה יותר מסובך.

ארז אורעד: זה יהיה יותר מסובך להביא את הרשימות אחת לחודש, כי אני אצטרך להוסיף את הנתונים ואצטרך יותר לשקול אותם.

ארז אורעד: אתם רוצים נתונים של שלוש שנים אחורנית.

ארז אורעד: למען האמת, איך דבר כזה ייכנס ברשימה אחת?

ארז אורעד: זאת כבר תהיה מגילת יום העצמאות, זאת תהיה כבר ערימה של מסמכים - - -

אופיר כץ: לא ביקשנו אחת לחודש, שאלתי כמה זמן אתם - - -

ארז אורעד: אם אתם רוצים את הסעיף הזה, אני מדבר כאן על הקטע הטכני שאני מביא לכאן.

ארז אורעד: בשלב מסוים אתם תדפיסו את המסמכים ותהיו פה עם ערימה של מסמכים.

משה גפני: עם מה יש לך בעיה?

משה גפני: את הרוב אתה מביא היום.

ארז אורעד: הבעיה היא טכנית, הבעיה היא לקחת את הנתונים - - -

משה גפני: אבל היום אתה מביא את זה.

ארז אורעד: אני מביא היום את הכול כבר - - -

משה גפני: אז מה הבעיה שלך עם זה?

ארז אורעד: הבעיה שלי מאוד מאוד פשוטה.

משה גפני: אבל אתה מביא את זה היום, אתה לא מביא היום מאזן וכמה הוצאות היו?

ארז אורעד: אני מביא היום את הנתונים, אבל לא את כל הנתונים – הרב גפני, אני לא מביא לפה למשל מחזור עמותה לאורך שלוש שנים שקדמו לבקשה, אז עוד שלוש עמודות בעמותה.

ארז אורעד: אני לא מביא לכאן, למשל, את סך ההוצאות, את סך ההכנסות.

משה גפני: אתה מביא היום.

ארז אורעד: אני יודע בדיוק מה אני מביא.

ארז אורעד: דרך אגב, , יש פה גם רשימה לוועדת הכספים שצריכה - - -

משה גפני: עוד משהו?

ארז אורעד: אני לא נכנס לשיקולי הוועדה, אבל בסעיף 7 לנוהל שאתם באים לשקול, הוספתם "האם מדובר במטרה שלמדינה עניין רב בה", לא "נוגדת את ערכיה של מדינת ישראל".

ארז אורעד: אפשר להוסיף עוד מטרות שנמצאות בחוזר 2/2015, כגון: "פעילות שמימושה אינו כרוך במישרין או בעקיפין בפעולות הכלולות בסעיף 7א לחוק יסוד: הכנסת.

ארז אורעד: אתם יכולים גם לדון בדברים האלה.

שגית אפיק: אלה דברים שהיום אתה בודק לפי החוזר שלכם?

ארז אורעד: אבל אני גם בודק חלק מהדברים שאתם בודקים.

ארז אורעד: הם גם כתובים, אבל אני לא נכנס לשיקולים שלכם.

שגית אפיק: אנחנו ניסינו לקבוע משהו שהוא יותר התבוננות על, גם על דברים שאתה בודק, כדי ששיקול הדעת של הוועדה בכל זאת לא ייכנס במקומך.

שגית אפיק: לכן הניסוח פה יותר כללי, להבדיל מהפירוט.

שגית אפיק: בישיבה הקודמת היו חברי ועדה שביקשו להוסיף כל מיני דברים שלאורך השנים הרגישו שיכולים להועיל להם.

ארז אורעד: הם הרגישו, ואני מציע לחברי הוועדה הצעה יותר טובה, הרבה יותר טובה.

ארז אורעד: ההצעה היא שאני מוסיף להם את הקישור לכל רשימה ורשימה שאני מגיש.

ארז אורעד: ירצו ועמותה מסוימת מעניינת אותם, יעמיקו.

ארז אורעד: לא ירצו – לא יעמיקו.

ארז אורעד: אני מוצא לנכון להביא בפני הוועדה שלפני כשבועיים, או קצת יותר מכך, שלחנו רשימה לאישור ועדת הכספים של הכנסת ה-23, והיא מחכה לאישור של ועדת הכספים.

משה גפני: אנחנו גם אמרנו את זה וגם אתם מיהרתם להגיד את זה לבית המשפט, וזה בסדר – אנחנו חיכינו לנוהל.

משה גפני: ברשימה שהבאת יש דברים שאני רוצה שהחברים יחליטו, האם זה שייך לנוהל, מה הנוהל אומר.

משה גפני: לא רציתי שזה ייראה מחטף, שאני לוקח את הרשימה ומאשר אותה.

ארז אורעד: אבל - - -

משה גפני: האמת היא שאני רוצה להכניס אותך לבעיות בכנסת, אתה נכנס לבעיות האלה.

משה גפני: הנוהל כבר היה על סדר-היום, ולא היתה לי אפשרות.

משה גפני: אתה יודע מה קורה פה.

משה גפני: גם היום כבר ביקשו ממני לדחות את זה בעוד שבוע, ולא רציתי לדחות, ולכן לא רציתי להביא את זה.

משה גפני: אני רוצה לאשר את הנוהל, ואנחנו נביא את זה.

משה גפני: אתה יודע שאני, העוזר שלי או חברים אחרים בוועדה מתקשרים אליך כשרוצים לזרז את הרשימות.

משה גפני: הרשימות זה דבר נכון, מכיוון שהמדינה יצאה מסיוע בנושאים חברתיים וכדומה, והפטור ממס על תרומות הוא דבר שעוזר לאנשים האלה.

משה גפני: אנחנו לא נעכב, אתה יודע שאנחנו לא נעכב.

משה גפני: אתה גם מיהרת להגיש את זה לבית המשפט, אנחנו גם אמרנו את זה, וזה בסדר גמור, אנחנו נגיש את זה.

משה גפני: משרד המשפטים, בבקשה.

משה גפני: את צריכה לקבל בוועדה מנוי קבוע.

משה גפני: ..

לירון נעים: פעם שנייה השבוע שאני מדברת על קשיים משפטיים משמעותיים.

לירון נעים: אני אחזור בקצרה על הדברים שאמרנו בהרחבה בדיון הקודם.

לירון נעים: טיוטת הנוהל שמוצעת כאן מעוררת קשיים משפטיים משמעותיים, שעלולים אפילו לעלות עד כדי מניעה משפטית.

לירון נעים: הקריטריון לגבי עמותה ששנויה במחלוקת ציבורית עמוקה, וגם קריטריונים נוספים שיש כאן, שעליהם פחות התמקדנו בדיון הקודם, אבל גם קריטריונים, כמו: "נועדה לשרת יעדים של המדינה", "מדובר במטרה שלמדינה עניין רב בה".

לירון נעים: כל הקריטריונים האלה עלולים להוביל לפוליטיזציה של קבלת ההחלטות בעניין 46 לגבי עמותות ספציפיות.

לירון נעים: אני מזכירה שבג"ץ ויפאסנה הורה למדינה לקבוע קריטריונים כדי למנוע הפעלה שרירותית של הסעיף, והקריטריונים האלה עלולים להזמין ואולי אפילו להכשיר הפעלה שרירותית ומפלה של הסעיף.

משה גפני: שואל חבר הכנסת פורר מה זאת פוליטיזציה.

עודד פורר: והאם החוק למניעת פגיעה במדינת ישראל באמצעות חרם הוא פוליטיזציה של הסעיף?

לירון נעים: אני אשיב לשאלה הזאת, ואז אני אשלים את הטיעון שלי.

אופיר כץ: למה שאת קוראת פוליטיזציה אנחנו קוראים נבחריזציה.

אופיר כץ: כשיש מחלוקת, נבחרי הציבור הם אלה שצריכים להכריע גם במקרה כזה.

לירון נעים: השאלה הזו לחלוטין נכונה.

לירון נעים: אני אמרתי גם בדיון הקודם, זה מוזר שאני באה לכאן ואומרת "פוליטיזציה של החלטות" כשאנחנו יושבים בכנסת, אבל זה מוזר, כיוון שסעיף 46 הוא מוזר, הוא חריג, הוא נותן לכנסת סמכות חריגה ביחס לסמכויות החריגות שלה.

לירון נעים: בדרך כלל הכנסת קובעת נורמות כלליות – היא קובעת חוקים, היא קובעת תקצוב כללי, היא לא קובעת את עניינו של אדם ספציפי או של תאגיד ספציפי.

לירון נעים: בסעיף 46 דנה הכנסת בעניינם של פרטים ספציפיים, זו לא סמכות רגילה שלה, זה לא מסוג ההחלטות שמתקבלות כאן בדרך כלל, ולכן כשמקבלים החלטה כזאת, צריך לקבל אותה באופן שוויוני, באופן שלא יפלה.

לירון נעים: בהקשר כזה, אנחנו כן יכולים לדבר על חשש מהפעלה שרירותית - - -

משה גפני: אנחנו שאלנו בישיבה הקודמת – עד עכשיו אני לא הבנתי את התשובה – מה אנחנו כן צריכים לעשות.

משה גפני: תגידי בקצרה, בגלל שאמרת בפעם הקודמת ולא הבנתי.

עודד פורר: עדיין לא התייחסת לחוק למניעת פגיעה במדינת ישראל באמצעות חרם.

לירון נעים: אני אתייחס לדברים לפי סדר.

לירון נעים: לגבי חוק החרם, המחוקק הוא זה שקבע שניתן לשלול את ההטבה לפי סעיף 46.

לירון נעים: הסמכות ניתנה על ידי המחוקק לשר האוצר בהתייעצות עם שר המשפטים, לאחר קביעת תקנות בהסכמת שר המשפטים שטרם נקבעו – זה המודל שקבע המחוקק לעניין שלילת 46 בגלל קריאה לחרם.

עודד פורר: מתי חוקק החוק למניעת פגיעה במדינת ישראל באמצעות חרם?

לירון נעים: אני יכולה לבדוק, אדוני, אני לא זוכרת בעל פה.

עודד פורר: שנים ספורות, אפשר להגיד מאז 2011 כמדומני.

לירון נעים: 2011, נכון מאוד.

עודד פורר: מאז 2011 ועד היום לא התקנתם תקנות.

לירון נעים: נכון מאוד.

עודד פורר: אני חושב שראוי שהוועדה בעניין הזה גם תיקח את זה בחשבון, כי כשהממשלה נמנעת מהתקנת תקנות כפי שהמחוקק ביקש שהיא תעשה בחוקים מסוימים, אז אין מה לעשות.

עודד פורר: הרי בסוף חוקקנו כאן חוק ב-2011, הממשלה מסיבותיה לא מתקינה תקנות, כך שאי-אפשר לממש כמעט את החוק הזה למניעת פגיעה במדינת ישראל באמצעות חרם, ואנחנו מגיעים לפה ורואים עמותות – שחלקן משתמשות בתקציבן לתמיכה בחרם על מדינת ישראל, ואין לנו מה לעשות, ואנחנו צריכים להסביר לציבור למה אנחנו מאפשרים לעניין הזה להימשך.

משה גפני: אוקי, מה שאמרת ברור.

משה גפני: תגידי מה הסמכות שלנו, שאלנו אותך בישיבה הקודמת, ואנחנו שואלים גם עכשיו – אבל אם אפשר בקצרה.

לירון נעים: יכולות להיות שלוש גישות לתפקיד של הכנסת ב-46: גישה אחת אומרת שהכנסת עושה פיקוח פרלמנטרי על הממשלה, היא מקבלת את ההחלטות של רשות המיסים, היא בודקת אותן, היא שואלת שאלות, היא בוחנת, היא עושה ביקורת על רשות המיסים – זאת תפיסה אחת.

ינון אזולאי: במה מתבטאת הביקורת על רשות המיסים?

ינון אזולאי: גם אני לא הבנתי.

לירון נעים: אני רק אשלים.

לירון נעים: כפי שאמרתי, תפיסה אחת אומרת פיקוח פרלמנטרי.

לירון נעים: תפיסה שנייה אומרת שהכנסת מקבלת החלטה עצמאית.

לירון נעים: היא פועלת כמו רשות מנהלית, היא מקבלת החלטה משל עצמה, היא בוחנת בעצמה קריטריונים, אולי אפילו קריטריונים אחרים מאלה שבדקה רשות המיסים, ומקבלת החלטה עצמאית.

לירון נעים: אם זו התפיסה, צריך לחשוב איזה כללים חלים על הכנסת, שהיא מקבלת החלטה שדומה מאוד להחלטה של רשות מנהלית.

לירון נעים: תפיסה שלישית יכולה להיות – וזו תפיסה שמעוררת הרבה שאלות – תפיסה פוליטית לחלוטין, שאומרת: הכנסת שוקלת שיקולים פוליטיים, כשהיא מאשרת עמותות, והשיקולים האלה יכולים גם להיות שיקולים שמובילים להפעלה שרירותית של הסעיף הזה.

ינון אזולאי: אני חושב שאנחנו בחרנו בגישה שמאחדת את שלושתם.

אופיר כץ: הגישה השנייה שציינת זה משהו שמקובל עליכם?

אופיר כץ: זה משהו שאתם מציעים?

לירון נעים: הגישה השנייה שאומרת שהכנסת מקבלת החלטה באופן עצמאי ויכולה לשקול שיקולים משל עצמה היא גישה אפשרית - - -

אופיר כץ: אמרת שבגישה השנייה אנחנו יכולים לבקר את החלטות הממשלה, לשאול שאלות, ומה בשורה התחתונה?

אופיר כץ: זהו?

לירון נעים: התפיסה הראשונה של פיקוח פרלמנטרי אומרת שהכנסת מפקחת על רשות המיסים, על הרשימות שרשות המיסים מביאה לכאן - - -

ינון אזולאי: אבל מה התוצאה?

ינון אזולאי: שאלתי את זה בהתחלה ולא קיבלתי תשובה.

אופיר כץ: מה זה מפקחת?

לירון נעים: זה אומר שהכנסת יכולה כמובן גם לא לאשר את הרשימות שמביאה לכאן רשות המיסים.

אופיר כץ: אבל את אומרת שאם אנחנו נעשה את זה, יהיה עם זה קושי משפטי.

לירון נעים: אני אומרת שהוועדה יכולה בהחלט לא לאשר את הרשימות שהובאו בפניה.

לירון נעים: היא כמובן תצטרך להגן משפטית על החלטתה, כלומר: עמותה שלא תאושר על ידי הכנסת, תוכל בכל דרך משפטית - - -

ינון אזולאי: אני חושב שלא ענית על השאלה הראשונה של היושב-ראש ששאל מה אתם מציעים – זאת השאלה, מה אתם מציעים?

ינון אזולאי: את שלוש הגישות האלה אנחנו מכירים.

ינון אזולאי: תגידו מה אתם מציעים ומה אנחנו - - -

אופיר כץ: עם מה שהיה בוועדת קורונה, למשל, יש גם קושי משפטי?

אופיר כץ: כי גם שם הפכו החלטות של הממשלה.

אופיר כץ: פירושים משפטיים?

לירון נעים: אני רק אשלים את הטיעון לגבי המנגנון של אישור או אי-אישור בשני שלישים.

לירון נעים: המנגנון הזה לא פותר את הבעיה, הוא אולי אפילו רק מחריף אותה.

לירון נעים: הרי מה אפשר ללמוד מזה ששני שליש מהוועדה לא מאשר את עמותה מסוימת?

לירון נעים: כל מה שאפשר ללמוד זה שהעמותה הזאת, ככל הנראה, מייצגת איזשהו אינטרס של מיעוטים.

לירון נעים: עלול להיות מצב שהיא מייצגת אינטרס של מיעוטים, שהיא מייצגת אינטרס שעושה קצת כאב בטן שפחות נוח אתו.

לירון נעים: זה בדיוק המצב שממנו אנחנו חוששים, כך שמנגנון של שני שלישים לא פותר את הבעיה.

לירון נעים: אני מזכירה לגבי החששות שעלו כאן בדיון הקודם, שיאושרו עמותות שפוגעות בביטחון המדינה או - - -

ינון אזולאי: את יודעת מה הבעיה?

ינון אזולאי: סליחה שאני אומר לך את זה, אבל אנחנו שואלים שאלות ומקבלים סביבון.

ינון אזולאי: אנחנו שואלים אותך מה אתם כן ממליצים.

אופיר כץ: רצינו ברוב רגיל, אמרתם שיש קושי, אז הלכנו על נוהל של שני שליש.

אופיר כץ: עכשיו את אומרת שזה לא טוב.

ינון אזולאי: אגב, לגבי שני שליש אני מסכים אתך ואני חושב שכדאי לחזור לעבוד, זה פותר את הבעיה כדי שלא תהיה בעיה יותר חמורה, לפי דבריך.

ינון אזולאי: אבל הבעיה הגדולה שאנחנו לא מבינים ואת עדיין לא הגדלת להסביר לנו מה אתם באמת רוצים.

ינון אזולאי: תביאי את הפתרון מה אתם רוצים.

אופיר כץ: האופציה שלא יהיה קושי משפטי - - -

משה גפני: אני רוצה להגיד לך, שאני מנהל את הוועדה הזאת כבר כמה שבועות.

משה גפני: ..

משה גפני: להשיג רוב רגיל על דברים שהם שנויים במחלוקת זה קריעת ים סוף, דבר שהוא כמעט בלתי אפשרי, צריך ממש לעשות מאמצים רבים.

משה גפני: יש נושאים שלא שנויים במחלוקת, שכולם מסכימים וגם במליאה מצביעים בעד, אבל את מכירה את מה שקורה במדינה.

משה גפני: אני יושב פה בראשות הוועדה.

משה גפני: להגיע לרוב של שני שליש, זה באמת צריך להיות משהו חריג באופן מוחלט כשיש מחלוקת לגבי העניין הזה.

משה גפני: זה דבר שכמעט לא קיים.

עאידה תומא סלימאן: לא בהכרח.

משה גפני: אין כמעט דבר כזה.

עאידה תומא סלימאן: יש נושאים שעמותות עוסקות בהם שהתגייסו רוב בבית הזה – ככה התגייסו.

משה גפני: טוב, אני לא מכיר דבר כזה, אבל נניח רגע לעניין.

עאידה תומא סלימאן: אז בוא לא נשלה את עצמנו.

משה גפני: אני לא אחזור על מה שאמרתי בישיבה הקודמת.

משה גפני: בסעיף 46 לא נתתי אף פעם לדבר שנוי במחלוקת להגיע לכאן ולא יאשרו אותו.

משה גפני: עאידה, אני לא זוכר מקרה שאפשרתי לפסול עמותה בגלל שהיתה בזה מחלוקת.

משה גפני: לא נתתי דבר כזה.

משה גפני: אני גם הייתי הרבה פעמים זה שמכריע בעניין וגם דיברתי עם החברים.

משה גפני: היו דברים שנויים במחלוקת והם אושרו.

משה גפני: אני לא מכיר מקרה אחד שלא אושר בוועדה.

משה גפני: יש הרבה דברים, שלא הייתי רוצה לאשר, אבל אני מאשר.

משה גפני: כשאת אומרת שזה לא מודד, אני חושב שזה מודד.

משה גפני: חיפשנו מתחת לאדמה ולא מצאנו.

משה גפני: תגידי את ונקבל את מה שאת אומרת.

משה גפני: תגידי איפה נמצא החלטה, כשההחלטה הזאת היא משמעותית בעניין מחלוקת ציבורית עמוקה.

משה גפני: תגידי איך את רוצה למדוד את זה, או שאת אומרת שאין לנו סמכות, ואת זה אנחנו לא מקבלים.

לירון נעים: אדוני, המחלוקת האמיתית בינינו היא על עצם קיומו של הקריטריון.

לירון נעים: אנחנו חושבים שהקריטריון הזה של מחלוקת ציבורית עמוקה הוא לא קריטריון שצריך לשקול אותו, כיוון שהוא עלול להביא לתוצאה שרירותית ומפלה.

משה גפני: אז מה התפקיד שלנו?

לירון נעים: שוב אני אומרת, התפקיד של הוועדה יכול להיות אחד משניים - -

משה גפני: - - לבדוק אם יש שם תעודת זהות מתאימה.

משה גפני: אני סומך על ארז אורעד, שתעודת הזהות מתאימה.

לירון נעים: אדוני, זה מעבר לתעודת הזהות.

לירון נעים: הוועדה שאלה אותנו גם בעבר הרבה מאוד שאלות לגבי עמותות מסוימות, שלחה אותנו לערוך בדיקות לגבי עמותות מסוימות – זה סוג של פיקוח שעושה הוועדה היום על ההחלטות של רשות המיסים.

לירון נעים: אני בוודאי לא חולקת על הסמכות של הוועדה לקבוע לעצמה נוהל ועל האפשרות גם לקבוע קריטריונים אחרים, אבל הקריטריונים צריכים להיות כאלה שעומדים במבחנים משפטיים.

שגית אפיק: לירון, את אומרת שהסמכות של הוועדה להחזיר שאלות לרשות המיסים, והזכרת גם שתי עמותות שהוועדה החזירה שאלות לרשות המיסים.

שגית אפיק: ומה אם בתום השאלות האלה, גם רשות המיסים דעתה לא היתה מאוד נוחה מאותן עמותות, אבל משרד המשפטים אמר שהוא סבור שעדיין רשות המיסים צריכה לאשר?

שגית אפיק: רשות המיסים, דעתה אפילו היתה מאוד לא נוחה מאותן עמותות, אבל הן הובאו לכאן ברשימה.

שגית אפיק: אין לוועדה סמכות לקבל החלטה אחרת מעמדת משרד המשפטים, גם אם העובדות שהובאו בפניה נראות לה בעייתיות, ושאותה מטרה ציבורית לא נראית לוועדה כמטרה שמתאימה לתקצוב עקיף?

שגית אפיק: הוועדה הזאת בכל זאת רואה את תקציב המדינה, היא רואה את היעדים שלו, היא רואה לאן הכסף הזה אמור ללכת, איזה פעילות היא רוצה לעודד, איזה פעילות היא פחות היתה רוצה לעודד – אין לה סמכות במקרה כזה?

שגית אפיק: בוודאי במקרה קיצון כזה, שגם רשות המיסים נעה בחוסר נוחות על הכיסא, לרבות כשהיא הביאה לכאן את הרשימה?

לירון נעים: אז אני אשיב באופן חד-משמעי – לוועדה יש סמכות לא לאפשר עמותה שאנחנו מביאים בפניה.

ינון אזולאי: אבל את אמרת שזה יוצר בעיה.

משה גפני: אני לא חוזר על זה יותר.

משה גפני: היא אישה חכמה, היא אמרה את דבריה כבר בישיבה הקודמת.

משה גפני: אני לא מקבל את זה, מותר לי לחלוק עליה, אבל צריך לה להשלים.

משה גפני: אין לנו גם הרבה זמן.

לירון נעים: אם הוועדה תחליט שלא לאשר עמותה שמובאת בפניה, כמובן שפתוחות בפני העמותה כל הדרכים המשפטיות לתקוף את ההחלטה והוועדה תצטרך להגן על החלטתה.

לירון נעים: על זה תמיד הסכמנו.

משה גפני: מאה אחוז.

משה גפני: מקובל עלי מה שאת אומרת.

משה גפני: אני חולק עליך.

לירון נעים: נשאלתי כאן מה אנחנו בכל זאת מציעים – שוב, אני מפנה לנוהל של רשות המיסים משנת 2015.

לירון נעים: אחרי ועדת פריש עשינו עבודה ממשלתית מאוד רצינית ואמרנו מה אנחנו מציעים.

לירון נעים: אנחנו מציעים לשקול את השיקולים שקבועים בנוהל, לרבות שיקולים האם העמותה הזאת פועלת בניגוד לערכיה של המדינה כיהודית ודמוקרטית; האם היא פועלת באופן שמסכן את ביטחון המדינה; האם היא פועלת תוך הפרה של חוקי המדינה.

לירון נעים: את כל הדברים האלה – שהם אגב בכלל לא פשוטים משפטית – קבענו בנוהל שלנו.

שגית אפיק: ורשות המיסים בוחנת אותם, נכון?

שגית אפיק: היא יודעת לבחון את השאלות האלה של – היהודית, דמוקרטית.

לירון נעים: נכון, למרות שמדובר בבחינה של תוכן, ויש בזה קושי וזה לא פשוט, למרות זאת הכנסנו - - -

משה גפני: אבל ארז אמר שלא, שהוא מעביר את זה אלינו.

משה גפני: טוב, אני חוזר על עצמי, אני סתם מעצבן את עצמי עכשיו.

משה גפני: ..

משה גפני: בסדר, יהודית ודמוקרטית זה קריטריון מצוין וזה בסדר גמור.

משה גפני: עו"ד דבי גיל-חיו מהאגודה לזכויות האזרח, אם את יכולה בקצרה את מה שלא אמרת בישיבה הקודמת.

דבי גילד-חיו: אני אחזור ממש בקצרה על העמדה שלנו כבר הרבה מאוד שנים.

דבי גילד-חיו: אנחנו חושבים שהאישור של הסעיפים האלה הוא באמת עניין חריג לדיון של ועדת כנסת, להיכנס לבחינה פרטנית של אנשים ושל גופים, וזה מיד מכניס שיקולים פוליטיים, שלא אמורים להיות חלק מהחלטה מנהלית.

דבי גילד-חיו: ועדת פריש, ועכשיו גם משרד המשפטים, סבורים שהכנסת צריכה לקבוע את העקרונות של מתן הטבות מס, הטבות כספיות – זה בסדר גמור, בתוך זה יכול להיות גם שלל - - -

משה גפני: את רוצה שאנחנו נחליט, האם זה נוגד את ערכיה של מדינת ישראל כמדינה יהודית ודמוקרטית?

משה גפני: את בעד זה שאנחנו נשקול את זה?

עודד פורר: אגב, אפשר ללכת לפי סעיף 7א בחוק יסוד: הכנסת.

משה גפני: דבי, אני לא חושב שזאת טובת העניין.

משה גפני: את יודעת, אני אתכם, אתם טועים בעניין הזה, כיוון שאז אנחנו יכולים להגיע למקומות רחוקים.

משה גפני: ככה אנחנו נמצאים באיזו מסגרת – ואת יודעת שאלא אם כן היו בעיות מבחינת הנוהל, כל העמותות אושרו במשך כל השנים, ואני מדבר על הרבה מאוד שנים, בוודאי בשנים שאני יושב-ראש הוועדה, הכול אושר.

עאידה תומא סלימאן: אבל גפני, אתה לא מרגיש שהאווירה הפוליטית משתנה במדינה?

משה גפני: אבל זה לא נוגע לעניין הזה.

עאידה תומא סלימאן: אי-אפשר לבנות על העבר.

משה גפני: אבל גם עכשיו אישרנו מאות מאות עמותות.

משה גפני: היה הסיפור של הילדים של העובדים הזרים.

עאידה תומא סלימאן: אבל ההחלטות האלה של הוועדה אמורות להתקיים להבא, ואנחנו יודעים לאן אנחנו נגררים באווירה הפוליטית הקיימת.

משה גפני: לכן הצעתי בפעם הקודמת – ואמרה את זה עכשיו גם היועצת המשפטית – שזאת תהיה הוראת שעה לכנסת הזאת.

משה גפני: אם אנחנו ניתקל בבעיות כאלה, שנאבד שליטה, ואת אומרת שהמצב הפוליטי ישתנה, זאת הוראת שעה.

עאידה תומא סלימאן: אתה מדבר על איזה אחוז – אתה מדבר על 60%?

עאידה תומא סלימאן: אני חושבת שצריך 70%.

משה גפני: אני מדבר על שני שליש, כמעט 70%.

עאידה תומא סלימאן: ואומרים לי 66%, מתוכם שניים או שלושה אופוזיציה.

עאידה תומא סלימאן: הרי אנחנו יודעים איזה אופוזיציה יש, ואנחנו יודעים שהאופוזיציה מגוונת, ויהיו כאלה שיילחמו יותר מהקואליציה.

ינון אזולאי: עאידה, כל שבוע אחמד טיבי מציע לנו ראש ממשלה אחר מהמפלגה - - -

מיקי לוי: אני בתחילת דבריי מתנצל שהשבוע לא הייתי נוכח כאן מספיק, הייתי עסוק בוועדת הקורונה, בוועדת החוקה, חוק ומשפט ובוועדת הכלכלה, אז אני מתנצל.

מיקי לוי: אני הגשתי לך בקשה כבר לפני כשבועיים או שבוע וחצי, שמתוך שני השליש המוצע, אני מבקש שליש חברי כנסת מהאופוזיציה.

מיקי לוי: זה יהווה איזון נורמלי, ראוי, ולא הרוב ידרוס את המיעוט.

מיקי לוי: אני חושב שזה הגיוני, אני חושב שזה ראוי.

מיקי לוי: יש כאן חברי כנסת בוועדה הזאת מהאופוזיציה שנמצאים כמעט כל הזמן – כמעט כל הזמן, ואני לא רוצה לדבר על אחרים, זה לא ענייני.

מיקי לוי: אני חוזר ומבקש, גברתי היועצת המשפטית, מהשני שליש שמוצע כאן, אני מבקש ששליש יהיו חברי כנסת מהאופוזיציה.

משה גפני: אוקי.

משה גפני: דוד סימוזרג, חבר ועד מנהל עמותת המצפה לישראל, בבקשה.

משה גפני: אם אפשר לדבר בקצרה, נתנו לכם לדבר בפעם הקודמת.

משה גפני: מה יש לך לומר על הנוהל?

עמית משה כהן: כבוד היושב-ראש, כאן עו"ד עמית משה כהן מטעם עמותת המצפה.

עמית משה כהן: חברי כנסת נכבדים, שלום רב.

משה גפני: דיברת בפעם הקודמת.

משה גפני: בבקשה.

שגית אפיק: זה עורך הדין שלו.

עמית משה כהן: אני עו"ד עמית משה כהן, ואני מייצג את עמותת המצפה לישראל בבקשה להכרה כמוסד ציבורי כבר משנת 2012.

עמית משה כהן: למעשה, הבקשה הזאת תלויה ועומדת כבר שמונה שנים – חשוב להבין את גודל המחדל שקורה פה – כאשר לפני למעלה מארבע שנים היא הובאה לראשונה בפני ועדת הכספים, ומאז היא ממתינה להחלטה כלשהי בעניינה, בין אם לדחות אותה ובין אם לקבל אותה.

עמית משה כהן: כבר ארבע שנים שוועדת הכספים מנסה לאמץ איזשהו מתווה, שיאפשר לה לדחות את הבקשה של עמותת המצפה.

עמית משה כהן: זה נעשה מאחר שהקריטריונים הקיימים לא מספקים לה עילה של ממש לדחיית הבקשה.

עמית משה כהן: ועדת הכספים למעלה מארבע שנים מנסה לקבוע קריטריון, שיותאם במדויק למידותיה של עמותת המצפה, וזאת רק כדי לאפשר את פסילתה.

עמית משה כהן: במילים אחרות, מה שוועדת הכספים מנסה לעשות כבר ארבע שנים זה לאמץ כללים פרסונליים עבור עמותת המצפה ולהחילן באופן – על עמותת המצפה.

משה גפני: הדיון הוא לא הנושא של המצפה, אנחנו מדברים על נוהל.

משה גפני: יגיע הנושא של המצפה, אם הוא אכן יגיע, נאפשר לך לדבר.

משה גפני: יותר טוב שאני לא אדבר, איך שיניתם את המצע – לא משנה, אני מבקש שאפרת היועצת המשפטית תתייחס למצפה לישראל, אתם טיפלתם בזה.

אפרת לקס: גם בדיון הקודם דיברנו על עמותת המצפה לישראל, שאותה אישרנו גם בפעם הראשונה שהם הגישו את הבקשה, וגם אחרי שבג"ץ ביקש שהם יגישו את הבקשה בשנית.

אפרת לקס: אנחנו בחנו את הפעילות של העמותה, הגשנו דוח לבג"ץ, והדוח הראה שאין ממצאים, שהם עומדים בקריטריונים בקיצור.

אפרת לקס: אנחנו בחנו את עמותת מצפה לישראל, וראינו שהם עומדים בקריטריונים לקבל אישור לפי סעיף 46.

שגית אפיק: נדמה לי שהטלתם עליהם מגבלות מסוימות.

ינון אזולאי: אתם ביקשתם שיסירו איזה עמוד.

אפרת לקס: נכון, היה להם עמוד בעייתי.

משה גפני: מה היה העמוד הבעייתי?

משה גפני: מבחינת החוק היתה בעיה?

משה גפני: זה מנוגד לחוק?

אפרת לקס: כמו שאמרתי בדיון הקודם, פעילות של מיסיון בישראל מותרת, אלא אם כן היא נעשית כלפי קטינים או תמורת טובת הנאה.

אפרת לקס: אנחנו גילינו שבאתר של העמותה כלולים מסמכים – כלומר, איזה שהן כתבות שמיועדות לבני נוער של העמותה, שמציעות להם וממליצות להם ומסבירות להם איך לפעול בבתי הספר עם בני נוער אחרים כדי לדבר על עיקרי האמונה של חברי העמותה.

ינון אזולאי: כלומר, היתה פנייה לקטינים, היתה עבירה על החוק - - -

אפרת לקס: אנחנו חשבנו שהמסמך הזה הוא מסמך שלא ראוי ולא צריך שיהיה שם.

ינון אזולאי: לא ראוי או לא חוקי?

אפרת לקס: אני לא מוסמכת לקבוע – אני חשבתי שלא נכון שהמסמך הזה יהיה באתר של החשב.

ינון אזולאי: - - -

אפרת לקס: לא ראינו שיש לעמותה פעילות.

עודד פורר: אבל אדוני, הדיון הוא לא על עמותה כזו או אחרת.

משה גפני: כן, זה לא על העמותה.

משה גפני: הבנו וגם אמרת בפעם הקודמת, שהם שינו דברים באתר שלהם.

משה גפני: מה שהיה בהתחלה היה גם בניגוד לחוק.

אפרת לקס: כן, לבקשתנו הם הסירו מהאתר.

היבה יזבק: אני רק רוצה להגיד שאני שומעת את הדיון, ואני חושבת שמה שהוצג על ידי העמותה לזכויות האזרח הוא הדבר שהוועדה אמורה להמשיך אתו.

היבה יזבק: אבל אם בכלל הדיון הזה מתקיים, וכנראה שיש החלטה בכיוון, אני עדיין חושבת – וזה הוצע גם מקודם בוועדה – שלפחות זה לא יהיה שני שליש, אלא יהיה 75.

היבה יזבק: אנחנו רוצים שתהיה החמרה, כי שוב, אנחנו מדברים על החלטה פוליטית.

היבה יזבק: החברים שלי אפילו מהאופוזיציה גם משקפים אווירה פוליטית.

משה גפני: זה לא פוליטי.

משה גפני: אם זה היה פוליטי, היו הרבה דברים שלא הייתי מאשר.

היבה יזבק: אנחנו לא יכולים להבטיח מה יקרה בשבוע הבא או בשנה הבאה.

עאידה תומא סלימאן: אם זה לא פוליטי וזה דיון מקצועי, למה לא משאירים את זה לדרג המנהלי?

משה גפני: היה על זה דיון.

עאידה תומא סלימאן: אני יודעת שהיה דיון, גפני, ועדיין מתקיים דיון.

אופיר כץ: אמנם זה לא נושא הדיון, אבל רק משפט בעניין.

אופיר כץ: מבחינת החוק הבנתי שזה ילדים.

אופיר כץ: קראתי על מקרה שההורים התגרשו והאימא לקחה את הילדים למיסיון הזה של הנצרות והילד איבד כל קשר ליהדות והאבא לא הצליח להחזיר אותו.

אופיר כץ: הוא התחיל להגיד לו דברים מוזרים: לא עושים חגים ביחד ולא עושים דברים ביחד.

אופיר כץ: זה באמת מזעזע, אבל אין לזה מענה בחוק, כי האימא לקחה את הילדים.

אופיר כץ: לגבי ההצבעה פה, אני חשבתי שרוב רגיל זה מספיק, בעקבות העמדה שלך והעמדה של הייעוץ המשפטי של הוועדה שצריך להעלות את זה.

אופיר כץ: אני מקבל רוב של שני שליש, אבל אני לא חושב שצריך להתערב בתוך השליש כמה צריכים להיות.

משה גפני: אבל אחרת לא נעמוד בזה.

אופיר כץ: אבל זה לא פוליטי.

משה גפני: אופיר, יש לנו אפשרות לחשוב גם בהמשך.

משה גפני: אני לא יודע אם אתה שם לב למאבק המשפטי שמתנהל פה.

אופיר כץ: לא, אני שם לב, אני לא מקבל את זה.

משה גפני: אני חושב ללכת מדוד.

משה גפני: נראה שזה לא מועיל, נראה שזה לא פותר בעיות, נדבר עוד פעם.

משה גפני: אופיר, אני מציע לאשר את זה ככה, כמו שדיברנו על שני שליש – חבר הכנסת עודד פורר, אני אתן לך, לא אזניח אותך.

עודד פורר: אני רציתי להסכים אתך.

משה גפני: לכן נלך צעד צעד, נראה.

משה גפני: לגבי ההעברות, בחנו וישבנו עוד הפעם, אחרי שאישרנו.

משה גפני: אני רוצה שתקראי את זה, אבל לפני זה אני רוצה שעודד ידבר.

עודד פורר: אני רוצה לדבר על שני דברים, אחד בעניין הזה והשני בעניין אחר.

עודד פורר: לגבי העניין הזה, אני עומד מאחורי מה שאמרתי קודם.

עודד פורר: אני מקבל את העמדה, שכרגע צריך לאשר את הנוהל.

עודד פורר: זה יותר טוב מהמצב הקיים.

משה גפני: נכון.

עודד פורר: אז בוא נאשר את זה כמצב הקיים, עם התחייבות – שאני מבקש שתהיה התחייבות שלך – לדון בבקשה שלי בעניין החוק למניעת פגיעה בישראל באמצעות חרם.

עאידה תומא סלימאן: איזה חוק?

משה גפני: חוק שאת לא אוהבת אותו, אני לא דן בזה עכשיו.

משה גפני: הוא מבקש את זה כבר הרבה זמן, זה לא דבר חדש.

עאידה תומא סלימאן: אני פשוט לא שמעתי – לא ערערתי, לא שמעתי.

עודד פורר: הדבר השני לא קשור לעניין הזה.

עודד פורר: הרי אתמול אנחנו נחשפנו לכך שהתכנית של חיילי צה"ל המשוחררים "ממדים ללימודים" נעצרה.

עודד פורר: כעת פורסם על פי גורם ביטחוני, שזה נעצר בגלל מיליונים בודדים של שקלים.

עודד פורר: אז הנה אני אומר לך פה כיושב-ראש סיעת ישראל ביתנו, שמבחינתנו כל החלטה שאתם תביאו מהממשלה שעניינה תקציב, אישור תקציב, חוק כזה או אחר, אתם תקבלו פה אלפי הסתייגויות עד שלפחות לעניין הזה יימצא פתרון.

משה גפני: תודה רבה.

משה גפני: אני מבקש שתקראי את הנוהל, בבקשה, ואני אעבור אחרי זה להצבעה.

שגית אפיק: זה נוהל עבודה, שיהיה לכנסת ה-23 בלבד כרגע.

משה גפני: זאת הוראת שעה.

שגית אפיק: I" ההליך להגשת הבקשה לאישור עמותות לוועדת הכספים

שגית אפיק: מיד עם סיום ההליך ברשות המסים, מנהל רשות המסים יעביר לוועדת הכספים את העמותות שרשות המסים מבקשת לאשר בוועדת הכספים.

שגית אפיק: עם הגעת הבקשות, יושב ראש הוועדה יפיץ, באמצעות מזכירות ועדת הכספים, את הבקשות המאושרות על ידי רשות המסים לכל חברי הוועדה" - - -

שלמה קרעי: באותה שנה את מתכוונת בכל אחת משלוש השנים?

שלמה קרעי: או לאיזה שנה את מתכוונת?

שלמה קרעי: שהם יבינו על מה אנחנו מדברים.

מיקי לוי: שנת תקציב בוודאי.

שגית אפיק: באותה שנת תקציב שהוא מביא לך את העמותה.

שגית אפיק: אני יכולה לתקן – "באותה שנת כספים".

ינון אזולאי: הרב גפני, בנושא הסעיף הזה אני כן נוטה לחשוב שיש אולי לצמצם ממה שכתבנו פה, כמו שארז אומר, שהוא עשה שינוי בקיצור המועדים.

ינון אזולאי: הוא אמר: זה יכביד עלי, אני מוכן לתת לכל אחד את הקישור לאותה עמותה ספציפית - - -

ארז אורעד: אנחנו רוצים להמשיך בהליך יעיל, קצר ומדויק.

ינון אזולאי: אני מסכים אתך.

משה גפני: קודם נאשר את זה ככה, תהיה לנו סמכות לשנות, נדבר עם ארז ונראה.

שגית אפיק: אני ממשיכה: "II הדיון בוועדה על רשימות העמותות לאישור וסמכויותיה 6.

שגית אפיק: במהלך ישיבת הוועדה יהיו רשאים חברי הוועדה לקבל מענה מפורט ממנהל מחלקת מלכ"רים לגבי כל עמותה.

שגית אפיק: ביקשו חברי הוועדה נתונים כאמור לגבי עמותה מסוימת שלא היו בידו של מנהל מחלקת המלכ"רים במהלך הדיון, יעביר אותם מנהל מחלקת המלכ"רים בכתב בהקדם האפשרי למזכירות הוועדה, והם יופצו לכל חברי הוועדה.

שגית אפיק: חבר הוועדה שביקש את הנתונים יהיה רשאי לבקש לקיים דיון נוסף בוועדה באותו עניין.

שגית אפיק: 7.

שגית אפיק: בבואם לאשר עמותות רשאים חברי הוועדה לשקול, בין היתר, האם המטרה הציבורית או הפעילות שמממשת אותה עומדים בקנה אחד עם מדיניות המחוקק לתקצוב עקיף דרך סעיף 46 לפקודה וסעיף 61 לחוק מיסוי מקרקעין.

שגית אפיק: כן רשאים חברי הוועדה לשקול שיקולים פיסקליים, כלכליים וכן להתייחס לסדרי העדיפויות בתקצוב המטרות הציבוריות השונות, האם המטרה אינה מתוקצבת במידה מספקת ישירות מתקציב המדינה, האם מדובר במטרה שלמדינה עניין רב בה ונועדה לשרת יעדים של המדינה, האם זו מטרה שאינה נוגדת את ערכיה של מדינה ישראל כמדינה יהודית ודמוקרטית, האם המוסד מקיים פעילות ציבורית, וכן רשאים להתייחס גם לשאלה האם המטרה הציבורית או הפעילות שמממשת אותה על ידי אותה עמותה שנויות במחלוקת ציבורית עמוקה כזו שמביאה לכך שאין זה ראוי לתקצב אותה באופן האמור.

שגית אפיק: 8.

שגית אפיק: חברי הוועדה רשאים לקבוע כי אישור עמותה יינתן לתקופה מסוימת כפי שיקבעו, לקבוע שהאישור יינתן לתקופה מוגבלת על מנת שיוכלו לבחון מחדש את החלטתם לאחר תקופה מסוימת" - -

משה גפני: שגם היום אנחנו עושים את זה.

שגית אפיק: - - "לבקש דיווח נוסף או בחינה מחודשת של העמותה ממנהל מחלקת המלכ"רים בתום תקופה, כפי שיקבעו.

שגית אפיק: III דיון ספציפי בעמותה מסוימת שהובאה לאישור 9.

שגית אפיק: ככל שחבר ועדת הכספים ביקש דיון ספציפי ביחס לעמותה מסוימת, יקיים יושב ראש הוועדה את הדיון בנפרד.

שגית אפיק: זאת לאחר שקבע את הנושא על סדר היום במועד אחר לפי לוחות זמנים שקבע, ובלבד שחברי הוועדה קיבלו את החומר בנוגע לרשימה והודעה בדבר קיום הדיון יומיים קודם לכן.

שגית אפיק: קיומו של דיון ספציפי כאמור לא יעכב את ההצבעה והאישור של יתר העמותות הכלולות באותה רשימה.

שגית אפיק: 10.

שגית אפיק: לדיון ספציפי ביחס לעמותה מסוימת יזומנו נציגי אותה עמותה, והם יהיו זכאים להשמיע את דבריהם בפני חברי הוועדה בטרם תתקיים הצבעה בעניינם; בדיון כאמור יישקלו השיקולים שחברי הוועדה שוקלים בנושא זה כאמור בפסקה 7; תישמע גם עמדתו של מנהל מחלקת מלכ"רים ומשרדי ממשלה אחרים ונציגי ציבור נוספים, ככל שהם קשורים לנושא הדיון ולאישור העמותה.

שגית אפיק: בתום הדיון יחליט יושב ראש הוועדה אם נמסרו כל הנתונים ונשמעו כל הטענות.

שגית אפיק: בתום דיון, יושב ראש הוועדה יהיה רשאי לבקש ממנהל מחלקת המלכ"רים נתונים נוספים לגבי העמותה, קיום ביקורת נוספת או בחינה מחודשת של המטרה הציבורית, של פעילות העמותה או נתונים לעניין אופן עמידתה של העמותה במטרה הציבורית; מצא יושב ראש הוועדה שנמסרו כל הנתונים ונשמעו כל הטענות כאמור, רשאי הוא להביא את אישורה של אותה עמותה להצבעה.

שגית אפיק: 11.

שגית אפיק: מצא רוב מיוחד של 2/3 מבין חברי הוועדה" – אתה רוצה להוסיף פה?

משה גפני: כן, ששליש - -

שגית אפיק: ששליש מתוכם הם מבין חברי האופוזיציה.

עודד פורר: שליש מתוך הרוב, לא שליש מחברי הוועדה.

משה גפני: מתוך השני שליש.

שגית אפיק: - - הם חברי אופוזיציה – "כי מטרותיה של עמותה מסוימת או פעילותה שנויות במחלוקת ציבורית עמוקה באופן כזה שמביא לכך שלדעתם אין זה ראוי לאשר תקצוב עקיף דרך סעיף 46 לפקודה, תהיה זו ראיה לכך שמטרותיה או פעילותה של אותה עמותה שנויות במחלוקת ציבורית עמוקה.

שגית אפיק: מצאו רוב מיוחד כאמור של חברי הוועדה שקיימת מחלוקת ציבורית עמוקה ישקלו בנוסף לכך האם קיומה של המחלוקת מביאה לכך שלדעתם אין זה נכון לאשר לאותה עמותה תקצוב עקיף דרך סעיף 46 או סעיף 61, בהתאם לשיקולים בסעיף 7.

שגית אפיק: 12.

שגית אפיק: לא אושרה עמותה מסוימת על ידי ועדת הכספים, רשאי מנהל מחלקת המלכ"רים להביאה מחדש לאישור בפני הוועדה אם מצא שחל שינוי במטרותיה או בפעילותה או בהנמקות שהביאו את הוועדה שלא לאשרה.

שגית אפיק: 13.

שגית אפיק: בבואו לאשר עמותה עם מאפיינים זהים לאלו שוועדת הכספים לא אישרה יביא בחשבון מנהל מחלקת המלכ"רים והוועדה המייעצת את החלטתה של ועדת הכספים לאי אישור של עמותה בעלת מאפיינים זהים בבואם לאשרה.

משה גפני: אוקי רבותי, אני עובר להצבעה.

לירון נעים: אם אפשר אדוני, מילה אחת לפני ההצבעה.

לירון נעים: לגבי סעיף 13, הערתי גם בדיון הקודם שהנוהל של הוועדה לא יכול לחייב אותנו לשקול שיקולים מסוימים, ולא יכול לחייב אותנו שלא להביא בפני הוועדה עמותות ששנויות במחלוקת ציבורית עמוקה, ולכן גם לגבי סעיף 13 אנחנו מתנגדים.

משה גפני: בסדר.

שגית אפיק: הסעיף אומר שאתם תביאו בחשבון את השיקולים האלה.

שגית אפיק: אתם בסופו של דבר יכולים לקבל החלטה אחרת ולהביא את זה - - -

לירון נעים: לשיטתנו אנחנו לא יכולים להביא בחשבון שיקולים פוליטיים.

שלמה קרעי: אם לא תביאו בחשבון, אנחנו פשוט נתנגד, זה הכול.

משה גפני: את יודעת שהיו לי הצעות יותר קשות.

שגית אפיק: לא את השיקולים הפוליטיים, היא אמרה שהם לא יכולים לשקול שיקולים פוליטיים.

משה גפני: משרד המשפטים לא שוקל שיקולים פוליטיים, זה דבר ידוע.

שגית אפיק: ועדת הכספים לא אישרה עמותה מסוימת, שפועלת בתחום מסוים בעניין מאוד ספציפי.

שגית אפיק: מגיעה אליכם עמותה שהיא כמעט זהה לה, אנחנו בסך הכול מבקשים שכאשר אתם עושים החלטה עם הוועדה המייעצת ברשות המיסים, תשקלו את החלטתה של ועדת הכספים.

משה גפני: את ההחלטה של ועדת הכספים ברוב של שני שליש, עם שליש מהאופוזיציה.

אופיר כץ: - - - בנוגע לאותה עמותה.

לירון נעים: נביא - - -

משה גפני: תודה, הבנו.

שגית אפיק: אתם רשאים להביא אותה.

משה גפני: אמרתי, משרד המשפטים לא שוקל שיקולים פוליטיים, זה ברור – זה מה שאמרת.

משה גפני: זה ברור, הוא לא שוקל שיקולים פוליטיים.

משה גפני: אנחנו קובעים את העניין הזה ומבקשים ממך בנוהל, שברגע שאתם מדברים על עמותה אחרת, שהיא זהה למה שלא אושר כאן ברוב של שני שליש, כששליש מתוך זה זאת האופוזיציה, תשקלו את זה, תדעו את הדבר הזה.

אופיר כץ: במכלול השיקולים.

עודד פורר: אני מקווה שבקרוב נתקן גם את זה.

משה גפני: מי בעד אישור הנוהל, כפי שהקריאה אותו היועצת המשפטית של הוועדה?

משה גפני: בעד – 12

משה גפני: נמנעים –3 אושר.

משה גפני: 12 הצביעו בעד הנוהל, אף אחד לא התנגד, שלושה נמנעו.

משה גפני: הנוהל התקבל, אני מודה לכם.

משה גפני: תודה רבה, הישיבה נעולה.